Kuffa, Štefan, poslanec NR SR (2013-03-26):
Vážená pani podpredsedníčka, vážení kolegovia kolegyne, dovoľte mi niekoľko slov k tomuto zákonu povedať. Dúfam, že nebudete pohoršený. V úvode chcem povedať jednu vec, aby nebolo to zle a veľmi kontroverzne chápané, ja som to už spomínal, ale musím to aj teraz povedať, ja som abstinent, nefajčím, nepijem alkohol, samozrejme, pijem vodu, nealkoholické nápoje a o akomkoľvek druhu závislosti poviem, že je to najväčšie nešťastie, ktoré len môže byť, ktoré ťa môže postihnúť v tvojom živote, či už teba osobne alebo teba cez tvoju rodinu, cez tvojich najbližších príbuzných. Tí, ktorí ste to prežili alebo to prežívate, alebo ste to zažili vo svojich rodinách a možno aj v tom širšom kontexte, tak rozumiete, o čom hovorím a čo chcem naznačiť. Ale vidíte, už aj od tohto rečníckeho pultu zastal som sa tuná fajčiarov, alkoholikov, naposledy dokonca aj narkomanov, a to nie preto, že je to dobré, ale preto, že tá prevencia je dobrá, Tu bol Trestný zákon. Keď bol u narkomanov predkladaný, tak som hovoril, že ten probačný dozor a zníženie sadzby je dobrou vecou. Zvyšovanie trestov a všetko, len priťahovanie a samé pokuty a to všetko, to je to, s čím ja nesúhlasím. Odpustite mi to, ale nesúhlasím s tým. A ja nebudem hlasovať za takéto zákony, ktoré sa tu predkladajú, či sú z ľavej alebo z pravej strany. Donedávna sme mali túto krajinu obohnanú ostnatým drôtom, teraz ju obožeňme samými zákazmi, príkazmi a samými pokutami. Nie je to dobré. Ja nebudem hlasovať za takéto zákony. A keďže som sa zastal závislých ľudí, a to chcem rozlíšiť a to som aj hovoril, ale musím to znova pripomenúť pre tých, ktorí možno ste tu neboli, tak so špinavou vodou z vaničky, kde vykúpem to dieťa, nevylejem aj to dieťa s tou špinavou vodou, ale dieťa zachytím a vodu vylejem. Hovorím tu aj v tejto súvislosti o tom. A keďže som sa zastal aj týchto marginalizovaných skupín, prepáčte mi, môžete so mnou aj nesúhlasiť, ja sa zastávam v tejto chvíli samotných nás poslancov. Ja som to už aj tak povedal, aby sme nekopali sami do seba. Nedehonestujme sami seba. Nemyslím si, že je to správna cesta a že je to dobrá cesta, byť závislým od čohokoľvek a, samozrejme, aj od toho alkoholu. A sú tí, ktorí to prežili a možno mali to šťastie a zvíťazili nad tým alkoholom, lebo z alkoholizmu sa nedá vyliečiť, liečiť sa dá, ale keby sa dalo z neho vyliečiť, no tak máme tu triezvych ľudí. A ja sa pýtam, ako je možné, že na protialkoholické liečenie ideš raz, druhý raz, trikrát, päťkrát, sú rekordéri, ktorí tam boli aj trinásťkrát a znova sa vracajú do toho istého prostredia a pokračujú v tom, v čom mali problém. Je mi veľmi ťažké hovoriť tu v tejto chvíli, pretože môj kolega predkladá návrh tohto zákona, ale mi to prepáčte a mi to aj tak odpustite, ja nebudem môcť podporiť návrh tohto zákona, nebudem ho môcť podporiť, aj keď možno ma nepochopíte. Ja som ho poprosil, a teraz prosím, nedávam žiaden procedurálny návrh, aby stiahol návrh tohto zákona. Je otázkou svedomia každého z nás, aby sme zodpovedne tu pristupovali. Vstupovať niekomu druhému do toho svedomia, myslím si, nie je to najsprávnejšia cesta alebo to najlepšie, čo by bolo. Ak chceš vstúpiť do svedomia iného, vstúp si do svedomia predovšetkým svojho. Hovorím teraz aj o sebe, aj ja aby som bol zodpovedný a zodpovedne si plnil tento mandát, ktorý mám. No dosť veľa nás tu je, ale, ruku na srdce, koľkí z nás si nevypili tu počas pléna a rokovania v parlamente možno keď aj pohár vína? Je tu niekto taký, kto by zdvihol ruku, že to neurobil? (Reakcia pléna.) Jeden, dobre. Tak sú tu takí viacerí, tak je to super, štyria. Štyria poslanci, verím, hlasovali, zdvihli ruku, úprimne, to bolo tak. Je to chvályhodné. Ale berte to takto, o alkohole ako takom, ak je pod kontrolou a v primeranom množstve, nemôžem povedať, že je zlý. Alebo budeme teraz všetok alkohol vylievať do kanála, ak je v primeranom množstve? A tak ako sa aj hovorí, je to na zdravie. A naozaj lekár pán doktor Baláž je tu. Ja si vážim lekárov. A snažím aj veľmi úctivo voči nim vystupovať. A pán doktor môže sám potvrdiť alebo vyvrátiť, že keď naozaj si človek dá taký pohárik, možno ráno každý deň, tak je to naozaj na zdravie a je to v prospech toho človeka. Samozrejme, keď ten alkohol ťa prevalcuje a sa zmocní tvojej osoby a máš s tým problém, samozrejme, nie je to jednoduché, a teraz je možné aj sledovať tých poslancov a mať ich pod drobnohľadom, a tvoj volič ti vystaví účet v najbližších voľbách keď si bol nezodpovedný, prepáčte mi za výraz, ale nepoviem radšej ten výraz, keď si bol pijakom a si bol závislým od alkoholu a sa potácal kdesi, či už na chodbách, to je jedno, a mohlo to byť zrovna aj na ulici, to nemusí byť v pléne Národnej rady, ja sa pýtam, keď si mimo pléna Národnej rady, nie si poslancom tejto krajiny? Novinárom som povedal, že ja keď ešte aj v noci spím, ja som stále poslancom tejto krajiny, celého Slovenska a slúžim vo dne v noci tejto vlasti, vždy som k dispozícii ako poslanec. (Potlesk.) Chcem ešte poprosiť o chvíľku strpenia. Nereagoval som vo faktických poznámkach, ale kolega Mikloško tu to hovoril, mandát poslanca naozaj má byť slobodný. Ruku na srdce, koľkí tu v pléne sedíme a bojíme sa vystúpiť, koľkí sa bojíme hlasovať slobodne? Ja to cítim vo svojom svedomí inak, ja som bol ten, kto hlasoval proti návrhu zákona, prepáčte mi, kolegovia zo strany MOST – HÍD, proti zákonu, ktorý bol tuná predložený, o povinnosti dávať si prilby na hlavy. A teraz deti majú byť sankcionované za to, že sa lyžujú na lyžiarskom svahu, do 50 eur. Či je to 50 alebo euro, tak to je čosi hrozné. Kolega tu z liberálov bude hovoriť, že pomaly to je lepšie, že 14-ročné dievča je v krčme v súlade so zákonom bez prilby a bude piť alkohol? Toto je to lepšie? Toto chceme v tejto krajine? Však to je úplne už absurdné. Veď sa zamyslíme nad tými zákonmi, ktoré predkladáme. Ja si dovolím povedať, že ja nie som síce lyžiarom nejakým aktívnym, ale rekreačným, a kolegov zo strany MOST – HÍD, všetkých, pozývam na májovú lyžovačku do sedla, kde si dajú prilby na hlavy a celý deň keď bude svietiť ostré slnko, aby tam lyžovali. Uvidíme, či vydržia, na týchto hlavách aby ich tam mali. A takisto keď by sme už chceli tu okliešťovať to nejakými zákonmi, dá sa predísť aj týmto pokutám. A jednoducho ak by sme sa už na tom zhodli, prevádzkovateľ vlekov je ten, ktorý môže tomu zabrániť, nepustím na svah takéhoto lyžiara. Prepáčte mi, trošku som možno odbočil od toho, ale súvisí to aj s touto témou. Takisto, a súvisí to, samozrejme, s touto témou, kolega Alojz Hlina si dovolil na verejnosti nesúhlasiť s názorom niekoho iného, možno extrémistickej skupiny. Tak je to naozaj minimálne pohoršujúce, ak jeden verejný činiteľ tlčie na verejnosti druhého verejného činiteľa za to, že len má iný názor. Tento zásah bol neprimeraný. A policajt aj dostal ten príkaz a mal ten obušok, videl som to, ukazoval mi to na tom videu, v takom malom to bolo priezore. A byť niekoho po tvári, je to tak dehonestujúce a tak otrasné. Som pohoršený z toho. Toto sme chceli, aby sme takto poslanci Národnej rady dopadli? Ja si myslím, že nikto z nás to nechcel. Dovolím si ešte jednu súvislú vec, ktorá súvisí s rokovacím poriadkom, povedať. Som tu podal procedurálny návrh. Áno, možno každý z nás má nejaký iný zmysel pre humor. A do tvojej hlavy nikto nevidí. Ale tiež, pozrite sa, na jednej strane piatky sú problémom, lebo spravidla sa rokuje od deviatej do štrnástej, ale vieme že IC vlak ide 13.33 hodine. Taký je obrovský problém ten piatkový čas? Keď začína sa schôdza Národnej rady, začína sa o trinástej, v pondelok je to takto, v pondelok sa vtedy začína o trinástej. Bežne je od deviatej do siedmej večer, do devätnástej, ďalšie dni. A v piatok je od deviatej do šestnástej. Tak na ten istý čas, ktorý v piatok je, no tak si privstaneme, budeme tu od piatej a do pätnástej. Toto som chcel povedať. Samozrejme, ma prekrútili, hej, lebo Kuffa prvý uteká z toho parlamentu. Ja si dovolím povedať, že sedím tu v tom parlamente aj reagujem tu na tieto veci a nebudem tu sedieť len ako taký mumák. Aj keď nemusíte súhlasiť s mojimi názormi, však ja vám ich nevnucujem, aby ste s nimi súhlasili, ale buďme aspoň na toľko tolerantní vzájomne, kolegovia poslanci, k sebe, aby sme sa rešpektovali v tých iných názoroch. Ďakujem pekne za pozornosť.